Zara Larsson

**Zara Maria Larsson** ([ˈsɑ̂ːra ˈlɑ̌ːʂɔn]; s. 16. joulukuuta 1997 Solna, Ruotsi) on ruotsalainen laulaja. Hän nousi julkisuuteen voitettuaan TV4-kanavalla esitetyn Ruotsin *[[Got Talent]]* -ohjelman, *Talangin*, vuonna 2008. Finaalikappaleensa ”My Heart Will Go On” hän julkaisi esikoissinglenään. Kansainvälisesti hän on saanut tunnustusta kappaleilla ”Lush Life” (2015), ”Never Forget You” (2015) ja ”Ruin My Life” (2018). 

Vuonna 2012 Larsson solmi levytyssopimuksen TEN Music Groupin kanssa ja julkaisi ensimmäisen EP:nsä, *[[Introducing (EP)|Introducing]]*, tammikuussa 2013. Levyn single ”Uncover” kohosi listaykköseksi Ruotsissa ja Norjassa, ja se menestyi hyvin myös muissa Euroopan maissa. Kappale on myynyt Ruotsissa kuudenkertaista platinaa. Hänen esikoisalbumi *[[1 (Zara Larssonin albumi)|1]]* julkaistiin vuonna 2014. 

Larsson solmi levytyssopimuksen Epic Recordsin kanssa Yhdysvalloissa. Hänen toinen albumi *[[So Good (Zara Larssonin albumi)|So Good]]* maaliskuussa 2017, ja se menestyi myös kansainvälisesti. Larssonin kolmas albumi *[[Poster Girl]]* julkaistiin neljä vuotta myöhemmin maaliskuussa 2021, ja neljäs albumi *[[Venus (albumi)|Venus]]* 9. helmikuuta 2024. Hänen viides albumi *[[Midnight Sun (albumi)|Midnight Sun]]* julkaistiin 26. syyskuuta 2025.

## Nuoruus
Zara Maria Larsson syntyi 16. joulukuuta 1997 Solnassa, Tukholmassa. Hän on kertonut syntyneensä ”kuolleena”, koska hänen napanuora oli kietoutunut kaulan ympärille. Larsson kasvoi Tallkrogenissa, Enskedessä perheensä kanssa. Hänen äitinsä on lähihoitaja ja isä upseeri. Hänellä on myös kolme vuotta nuorempi sisko Hanna, joka on Lennix -yhtyeen laulaja. 

Larsson kävi koulua Gubbängsskolanissa ennen kuin vaihtoi kolmannella luokalla balettiopetukseen Ruotsin kuninkaalliseen balettikouluun (Kungliga Svenska Balettskolan). Hän aloitti yhdeksännellä luokalla aloitti Kulturamassa, Tukholmalaisessa taidekoulussa. Hän on kertonut varhaisiksi idoleikseen Carola Häggkvistin ja Whitney Houstonin. Hän on kertonut haluavansa olevan ”kuolematon” kuten Elvis Presley.

## Ura
### 2008–2011: Uran alku

Kymmenvuotiaana Larsson voitti Ruotsin *Talent*-ohjelman (*Talang*) vuonna 2008 laulettuaan finaalissa Céline Dionin kappaleen ”My Heart Will Go On”. Palkinnoksi hän sai 500 000 kruunua, ja ”My Heart Will Go On” julkaistiin myöhemmin Larssonin esikoissinglenä, ja se nousi Ruotsin Sverigetopplistanin sijalle seitsemän.

Joulukuun 2009 ja tammikuun 2010 välissä Larsson osallistui tositelevisiosarjaan *Jag ska bli stjärna* (Minusta tulee tähti). Larssonia mentoroi Laila Bagge, ja he lensivät Los Angelesiin saadakseen Larssonille levytyssopimuksen onnistumatta.

### 2012–2014: 1 ja kaupallinen menestys

Vuonna 2012 Larsson teki sopimuksen levy-yhtiö TEN Music Groupin kanssa äänittääkseen hänen ensimmäisen julkaisun. EP-levy *[[Introducing (EP)|Introducing]]* vuosi internetiin 9. joulukuuta 2012 ”Uncover” -kappaleen epävirallisen musiikkivideon takia. Viisikappaleiden EP julkaistiin Skandinaviassa 21. tammikuuta 2013. ”Uncover” julkaistiin EP:n ensimmäisenä singlenä, ja se nousi Ruotsissa sekä Norjassa listan kärkeen. Tanskassa kappale nousi sijalle kolme. Universal Music Sweden myönsi kappaleelle platinalevyn 25. helmikuuta 2013. Heinäkuussa 2013 Larsson sai *Introducing* -EP:n kolminkertaisen platinalevyn *Sommarkrysset* -ohjelmassa Gröna Lundissa, mikä tarkoittaa, että levyä myytiin yli 120&nbsp;000 kopiota Ruotsissa. Gröna Lundin huvipuistossa 28. elokuuta 2013 järjestetyssä Rockbjörnen-musiikkigaalassa Larsson voitti kaksi palkintoa: Vuoden läpimurto ja Vuoden naispuolinen liveartisti. Näin hänestä tuli 15-vuotiaana nuorin kaksi Rockbjörnen-palkintoa voittanut artisti.

Larssonin toinen EP julkistettiin 27. maaliskuuta 2013 ”She’s Not Me (Pt. 1)” -kappaleen musiikkivideon kautta Youtubessa. EP *[[Allow Me to Reintroduce Myself]]* julkaistiin Skandinaviassa 5. heinäkuuta 2013. ”She’s Not Me” julkaistiin EP:n ensimmäisenä singlenä 25. kesäkuuta 2013, ja siinä on kaksi osaa ”She’s Not Me Pt. 1” ja ”She’s Not Me Pt. 2”. Larsson paljasti blogissaan 3. huhtikuuta 2013, että hän on solminut levytyssopimuksen Epic Recordsin kanssa Yhdysvalloissa. Joulukuussa 2013 Larsson esiintyi Nobelin rauhanpalkinnon konsertissa Oslossa. Larssonin esikoisalbumi *[[1 (Zara Larssonin albumi)|1]]* julkaistiin 6. lokakuuta 2014. Albumi sisältää ”Uncover” -kappaleen uudemman version, jonka Larsson äänitti vuonna 2014. Hän oli lämmittelijänä Cher Lloydin *I Wish Tour* -kiertueella.

### 2015–2017: So Good ja kansainvälinen menestys

Larsson julkaisi ensimmäisen kansainvälisen EP:nsä *[[Uncover (EP)|Uncover]]* 15. tammikuuta 2015, joka sisältää kappaleita hänen esikoisalbumilta *1*.

”Lush Life” julkaistiin Larssonin toisen studioalbumin ensimmäisenä singlenä 5. kesäkuuta 2015. Kappaleesta tuli hänen toinen listaykkönen Ruotsissa, ja se nousi viiden parhaan joukkoon 18 maassa. Larsson julkaisi ”Never Forget You” -kappaleen brittiläisen laulaja MNEKin kanssa albumin toisena singlenä 22. heinäkuuta 2015. Kappale nousi Ruotsissa listaykköseksi, kolmanneksi Australiassa ja Isossa-Britanniassa sijalle viisi. Kappale on myynyt Ruotsissa viisikertaista platinaa. 

Helmikuussa 2016 Tinie Tempah julkaisi kappaleen ”Girls Like” Larssonin kanssa. Larsson oli mukana David Guettan kappaleella ”This One’s for You”, joka julkaistiin vuoden 2016 Jalkapallon Euroopan-mestaruuskilpailujen virallisena tunnuskappaleena.

Larsson julkaisi ”Ain’t My Fault” kolmantena singlenä tulevalta albumilta 1. syyskuuta 2016. *[[Time]]* nimesi hänet yhdeksi vuoden 2016 vaikutusvaltaisemmaksi teiniksi. Hän julkaisi ”I Would Like” -kappaleen tulevan albumin neljäntenä singlenä 11. marraskuuta 2016. Se nousi Britannian singlelistan sijalla kaksi ja Ruotsissa sijalle neljä.

Tammikuussa 2017 Larsson julkaisi ”So Good” -kappaleen yhdessä räppäri Ty Dolla Signin kanssa. Single toimi Larssonin toisen albumin nimikkokappaleena, joka julkaistiin 17. maaliskuuta 2017. Larsson oli mukana Clean Banditin kappaleella ”Symphony”, joka sisällytettiin albumilla bonusraitana. Siitä tuli Larssonin viides listaykkönen Ruotsissa ja ensimmäinen Isossa-Britanniassa. *So Good* -albumi nousi Ruotsissa listaykköseksi ja kymmenen parhaan joukkoon Australiassa, Tanskassa, Suomessa, Alankomaissa, Uudessa-Seelannissa, Norjassa ja Isossa-Britanniassa.

Larsson julkaisi kappaleen ”Don’t Let Me Be Yours” *So Good* -albumin kuudentena singlenä 12. toukokuuta 2017, ja seitsemäs single ”Only You” julkaistiin 11. elokuuta 2017.

### 2017–2022: Poster Girl

Syyskuussa 2017 Larsson kertoi työskentelevänsä hänen kolmannen studioalbuminsa parissa. Joulukuussa 2017 hän esiintyi Nobelin rauhanpalkinnon konsertissa yhdysvaltalaisen laulaja John Legendin kanssa.

Tammikuussa 2018 *[[Forbes]]* nimesi Larssonin ”30 Under 30 Europe” -listalleen. Larsson esiintyi vuoden 2018 heinäkuussa Joensuussa Ilosaarirockin päälavalla. Esitys oli hänen ensimmäinensä kyseisen vuoden Euroopan kiertueen tapahtumista.

Syyskuussa 2018 Larsson julkisti hänen kolmannen studioalbumin ensimmäisen singlen ”Ruin My Life”. Kappale ja sen musiikkivideo julkaistiin 18. lokakuuta 2018. Kappale nousi Alankomaissa listaykköseksi. Hän julkaisi singlet ”Don’t Worry Bout Me” ja ”All the Time” sekä promosinglen ”Wow”.

Tammikuussa 2019 Larsson oli mukana italialaisen räppäri ja laulaja Fedezin kappaleella ”Holding Out for You”. Larssonin seuraava single ”Invisible” julkaistiin marraskuussa 2019, ja se oli *Klaus* -elokuvan tunnuskappale.

Kesäkuussa 2020 Larsson julkisti singlen ”Love Me Land” Instagramissa. Hän julkaisi kappaleen ja sen musiikkivideon 10. heinäkuuta 2020. Hän myös kertoi, että seuraava albumi julkaistaisiin vuoden 2020 jälkeen. Larssonin Spotifyn artistisivulla näkyi, että albumin nimi olisi *Love Me Land*, ja nimikkokappale oli sen ensimmäinen single. Larsson kuitenkin kertoi, että albumin nimi on *[[Poster Girl]]*, ja että ”Wow” olisi myös mukana albumilla. Hän julkisti kappaleen virallisena singlenä 26. elokuuta 2020. Syyskuussa 2020 kappaleesta julkaistiin remix yhdysvaltalaisen laulaja Sabrina Carpenterin kanssa.

*Poster Girl* julkaistiin positiivisen vastaanoton saattelemana 5. maaliskuuta 2021. Albumi nousi Ruotsissa sijalle kolme, Britannian albumilistalla sijalle 12 ja Yhdysvaltain Billboard 200 -listalla sijalle 170. Larsson julkaisi albumin kesäversion 21. toukokuuta 2021. Hänen oli tarkoitus esiintyä Helsingin Hartwall Arenalla osana *[[Poster Girl Tour]]* -kiertuetta, mutta konsertti perutiin koronaviruspandemian takia.

Larsson ja ruotsalainen DJ Alesso julkaisivat yhteiskappaleen ”Words” 22. huhtikuuta 2022. Kappale nousi viiden parhaan joukkoon Ruotsissa.

Kesäkuussa 2022 Larsson kertoi perustavansa oman levy-yhtiön Sommer House ja lähtevän TEN Music Groupilta. Hän myös kirjoitti uudelleen levytyssopimuksensa Epic Recordsin kanssa, jotta tulevat julkaisut julkaistaan hänen oman levy-yhtiönsä alla Yhdysvalloissa ja Sony Musicin alla Ruotsissa.

### 2023–: Venus ja Midnight Sun

Larsson julkaisi singlen ”Can’t Tame Her” hänen neljännen studioalbuminsa *[[Venus (albumi)|Venus]]* ensimmäisenä singlenä 27. tammikuuta 2023. Toisena singlenä julkaistiin ”End of Time” 19. toukokuuta 2023. Kolmas single ”On My Love” julkaistiin 15. syyskuuta 2023 yhteistyönä ranskalaisen DJ David Guettan kanssa. Larsson julkisti albumin 26. lokakuuta 2023. Samana päivänä julkaistiin *Venus Tour* -kiertue, joka alkoi helmikuussa 2024. Larsson julkaisi joulu-EP:n *[[Honor the Light]]* 1. joulukuuta 2023. *Venus* -albumin neljäs single ”You Love Who You Love” julkaistiin 19. tammikuuta 2024. *Venus* julkaistiin 9. helmikuuta 2024 ja se sai positiivisen vastaanoton musiikkikriitikoilta. Kesällä 2024 Larsson esiintyi Oulun Qstockissa.

Larsson julkaisi uuden singlen ”Pretty Ugly” 25. huhtikuuta 2025. Kappale on hänen viidennen studioalbuminsa *[[Midnight Sun (albumi)|Midnight Sun]]* ensimmäinen single. Albumin nimikkokappale julkaistiin albumin toisena singlenä 13. kesäkuuta 2025. Se oli ehdolla parhaaksi tanssipop-kappaleeksi vuoden 2026 Grammy-gaalassa. Kappale nousi Ruotsissa sijalle neljä ja sijalle 20 Iso-Britanniassa. Siitä tuli myös Larssonin viides julkaisu, joka ylsi Yhdysvaltain Billboard Hot 100 -listalle. *Midnight Sun* -albumi julkaistiin 26. syyskuuta 2025 hyvän vastaanoton saattelemana. Larsson toimi Tate McRaen *Miss Possessive Tour* -kiertueen lämmittelijänä Pohjois-Amerikassa elokuusta syyskuuhun 2025 ennen kuin lähti omalle *[[Midnight Sun Tour]]* -kiertueelleen Euroopasta lokakuussa 2025. Hän konsertoi Suomessa Helsingin Veikkaus Arenalla 26. marraskuuta 2025 osana Midnight Sun -kiertuettaan. 

Lokakuussa 2025 Larssonin ja brittiläisen laulaja PinkPantheressin remix kappaleesta ”Stateside” julkaistiin. Kappale oli mukana PinkPantheressin remix-albumilla *[[Fancy Some More]]* (2025). Remix nousi Yhdysvalloissa seitsemännelle sijalle ja Billboard Global 200 -listan toiselle sijalle.

Marraskuussa 2025 alkaneen kiertueen aikana Larssonin fani esitti hänen kanssaan ”Lush Life” -kappaleen koreografian, jonka johdosta kappale meni viraaliksi. Kappale nousi Hot 100 -listalla 40 parhaan joukkoon. Se myös nousi Billboard Global 200 -listalle ensimmäistä kertaa sijalle kahdeksan. 

Larssonin on määrä esiintyä Suomessa myös Flow Festivaleilla elokuussa 2026.

## Yksityiselämä

Vuonna 2015 Larsson suunnitteli ja juonsi Sveriges Radion kesäjakson. 48-minuuttinen puhe lähetettin livelähetyksenä P1-kanavalla 25. heinäkuuta 2015. Larsson oli tuolloin 17-vuotias, joka teki hänestä nuorimman puhujan ikinä, rikkoen Robynin ja Gina Dirawin aiemman ennätyksen nuorimpana kesäjuontajana, sillä he olivat pestissä 20-vuotiaina. Puheessaan Larsson puhui elämästään, urastaan, hänen feminismin näkemyksistä, muiden reaktoista häneen ja hänen tunteistaan liittyen kaikkeen.

Vuosien 2017 ja 2019 Larsson oli parisuhteessa brittiläisen malli Brian H. Whittakerin kanssa. Vuodesta 2020 Larsson on ollut parisuhteessa ruotsalaisen tanssija Lamin Holménin kanssa.

### Näkemykset ja aktivismi
Larsson on kertonut näkyvästi hänen näkemyksistään muita artisteja kohtaan. Hän ihailee esiintyjiä kuten Beyoncéa, ja hänellä on erilaisia näkemyksiä toisten artistien kuten Dr. Luken ja Chris Brownin kanssa. Larsson on kertonut olevansa Beyoncén fani ja näkee itsensä feministinä sekä ”aktivistina” artistin jälkeen.

Tammikuussa 2015 Larsson sai huomiota ladattuaan Instagramiin kuvan, jossa hän oli vetänyt kondomin jalkaansa. Larssonin sanoma oli, että miehet eivät voisi koskaan vältellä kondomin käyttöä sillä argumentilla, että kondomit ovat liian pieniä heidän sukupuolielimilleen. Vuodesta 2019 hän on toiminut Durexin ja AIDS-yhdistyksen (RED) kampanjan keulahahmona. Kampanja edistää seksuaaliterveyden tietoisuutta ja kerää varoja AIDS-hoitoon Etelä-Afrikassa. Hän on kertonut käyttäneensä vaippoja seitsenvuotiaaksi asti.

Vuonna 2015 hän kyseenalaisti Bråvalla festivaalin sukupuolinäkökulman, sillä tapahtuman koko markkinointia ja ohjelmaa hallitsivat miespuoliset artistit. Larsson myös ihmetteli, miksei häntä itseäänkään esitelty yhtenä festivaalin pääesiintyjistä, vaikka hän oli kaikista festivaalille kiinnitetyistä artisteista suosituin muun muassa Spotifyn kuuntelukertojen perusteella. Samana päivänä ruotsalainen laulaja Günther kirjoitti Facebook-sivuilleensa solvauksia Larssonista. Larsson oli tästä johtuen sanonut esityksensä aikana "Fuck Günther, fuck alla kvinnohatare" (Helvetin Günther, helvettiin kaikki naistenvihaajat), ja oli myöhemmin luonut hashtagin #backazara, jota kautta tuhannet ihmiset osoittivat Larssonille tukensa, mukaan lukien Marit Bergman ja Alice Bah Kuhnke.

Toukokuussa 2021 Larsson julkaisi Instagramiin kuvan, jossa hän kritisoi Israelia palestiinalaisten siviileiden tappamisesta. Vuoden 2022 Ruotsin valtiopäivävaaleissa Larsson tuki julkisesti vasemmistoa. Hän on myös vastustanut toksista maskuliinisuutta.

Tammikuussa 2026 Larsson kritisoi Yhdysvaltain maahanmuutto- ja tullivirastoa ja sanoi samalla, että rakastaa rikollisia, maahanmuuttajia ja sosialismia.

## Artistius ja vaikutteet
Larsson on pääasiassa pop-laulaja. Hän on kokeillut elektropopin, housen ja dance-musiikin tyylejä. Lisäksi hänen musiikissaan on vaikutteita R&B:stä. Hän on kuvaillut itseään sopraanoksi.

Larsson on kertonut Beyoncén suurimmaksi idolikseen. Hänen ruotsalaisia idolejaan ovat Robyn, Seinabo Sey, Sabina Ddumba ja hänen siskonsa Hanna Larsson hänen neo soul-yhtyeellään Lennixx. Lisäksi hän on saanut vaikutteita Christina Aguilerasta, Rihannasta, The Weekndistä, Jay-Z:stä, Nicki Minajista, Ariana Grandesta, Jhené Aikosta ja Lady Gagasta.

## Diskografia

* *[[1 (Zara Larssonin albumi)|1]]* (2014)
* *[[So Good (Zara Larssonin albumi)|So Good]]* (2017)
* *[[Poster Girl]]* (2021)
* *[[Venus (albumi)|Venus]]* (2024)
* *[[Midnight Sun (albumi)|Midnight Sun]]* (2025)

## Kiertueet
* So Good World Tour (2017-2018)
* Don’t Worry Bout Me Tour (2019)
* Poster Girl Tour (2021-2022)
* Venus Tour (2024)
* Midnight Sun Tour (2025-2026)

### Lämmittelijänä
* Cher Lloyd – I Wish Tour (2013-2014)
* Clean Bandit – North American Tour (2017)
* Ed Sheeran – ÷ Tour (2019)
* Kygo – Kygo World Tour (2024)
* Tate McRae – Miss Possessive Tour (2025)

## Palkinnot ja ehdokkuudet

## Lähteet

## Aiheesta muualla

* 
* ''Zara Larsson'' Deezer.com -sivustolla